CELEX: 32016R2035
Language: el
Date: 2016-11-21 00:00:00
Title: Εκτελεστικός κανονισμός (ΕΕ) 2016/2035 της Επιτροπής, της 21ης Νοεμβρίου 2016, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τις περιόδους έγκρισης των δραστικών ουσιών fipronil και maneb (Κείμενο που παρουσιάζει ενδιαφέρον για τον ΕΟΧ )

22.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 314/7
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/2035 ΤΗΣ ΕΠΙΤΡΟΠΉΣ
   της 21ης Νοεμβρίου 2016
   για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τις περιόδους έγκρισης των δραστικών ουσιών fipronil και maneb
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 17 πρώτο εδάφιο,
   Εκτιμώντας τα ακόλουθα:
   
               (1)
            
            
               Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (2) καθορίζει τις δραστικές ουσίες που θεωρούνται εγκριθείσες σύμφωνα με τον κανονισμό (ΕΚ) αριθ. 1107/2009.
            
         
               (2)
            
            
               Η περίοδος έγκρισης της δραστικής ουσίας maneb παρατάθηκε από τις 30 Ιουνίου 2016 στις 31 Ιανουαρίου 2018 με τον εκτελεστικό κανονισμό (ΕΕ) αριθ. 762/2013 της Επιτροπής (3).
            
         
               (3)
            
            
               Η περίοδος έγκρισης της δραστικής ουσίας fipronil παρατάθηκε από τις 30 Σεπτεμβρίου 2017 στις 31 Ιουλίου 2018 με τον εκτελεστικό κανονισμό (ΕΕ) 2015/404 της Επιτροπής (4).
            
         
               (4)
            
            
               Υποβλήθηκαν αιτήσεις για την ανανέωση της έγκρισης των ουσιών maneb και fipronil σύμφωνα με το άρθρο 1 του εκτελεστικού κανονισμού (ΕΕ) αριθ. 844/2012 της Επιτροπής (5). Ωστόσο, δεν έχει υποβληθεί κανένας συμπληρωματικός φάκελος για την ανανέωση των εν λόγω δραστικών ουσιών σύμφωνα με το άρθρο 6 του εκτελεστικού κανονισμού (ΕΕ) αριθ. 844/2012.
            
         
               (5)
            
            
               Ενόψει του στόχου του άρθρου 17 πρώτο εδάφιο του κανονισμού (ΕΚ) αριθ. 1107/2009, οι παρατάσεις που προβλέπονται από τους εκτελεστικούς κανονισμούς (ΕΕ) αριθ. 762/2013 και (ΕΕ) 2015/404 δεν δικαιολογούνται πλέον. Συνεπώς, είναι σκόπιμο να προβλεφθεί ότι η έγκριση της ουσίας fipronil λήγει την ημερομηνία λήξης πριν από την παράταση και να προβλεφθεί η συντομότερη δυνατή ημερομηνία λήξης της περιόδου έγκρισης της ουσίας maneb, λαμβανομένου υπόψη του απαιτούμενου χρόνου ώστε να ικανοποιήσουν τα κράτη μέλη τις απαιτήσεις που προκύπτουν από τη λήξη της ισχύος της έγκρισης για την ουσία maneb.
            
         
               (6)
            
            
               Συνεπώς, ο εκτελεστικός κανονισμός (ΕΕ) αριθ. 540/2011 θα πρέπει να τροποποιηθεί αναλόγως.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Νοεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 309 της 24.11.2009, σ. 1.
   
      (2)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
   
      (3)  Εκτελεστικός κανονισμός (ΕΕ) αριθ. 762/2013 της Επιτροπής, της 7ης Αυγούστου 2013, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών chlorpyrifos, chlorpyrifos-methyl, mancozeb, maneb, MCPA, MCPB και metiram (ΕΕ L 213 της 8.8.2013, σ. 14).
   
      (4)  Εκτελεστικός κανονισμός (ΕΕ) 2015/404 της Επιτροπής, της 11ης Μαρτίου 2015, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών beflubutamid, καπτάν, dimethoate, dimethomorph, ethoprophos, fipronil, φολπέτ, φορμετανάτη, glufosinate, μεθειοκάρβη, metribuzin, phosmet, pirimiphos-methyl και propamocarb (ΕΕ L 67 της 12.3.2015, σ. 6).
   
      (5)  Εκτελεστικός κανονισμός (ΕΕ) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).
   
      ΠΑΡΑΡΤΗΜΑ
      Το μέρος A του παραρτήματος του εκτελεστικού κανονισμού (ΕΕ) αριθ. 540/2011 τροποποιείται ως εξής:
      
                  1)
               
               
                  Στην έκτη στήλη (λήξη της έγκρισης) της καταχώρισης 113 (maneb), η ημερομηνία «31 Ιανουαρίου 2018» αντικαθίσταται από την ημερομηνία «31 Ιανουαρίου 2017»·
               
            
                  2)
               
               
                  Στην έκτη στήλη (λήξη της έγκρισης) της καταχώρισης 157 (fipronil), η ημερομηνία «31 Ιουλίου 2018» αντικαθίσταται από την ημερομηνία «30 Σεπτεμβρίου 2017».